TUT-studente verken verkeer in teaterstuk | Netwerk24
TUT-studente verken verkeer in teaterstuk
Deur AJ Opperman 21 April 2017 15:00
Die spitsverkeer is die inspirasie vir die teaterproduksie Dance of Death, aangebied deur die Tshwane Universiteit van Tegnologie (TUT) se department drama en film.
Dance of Death word die eerste week in Mei by TUT opgevoer.
In dié stuk waaraan die regisseur saam met agt opkomende skrywers aan die produksie gewerk het, word die verkeer as onderwerp beskou wat almal verenig.
"Dit is regtig iets wat elke stedeling dieselfde ervaar," sê Karina Lemmer, regisseur van dié produksie wat gesproke dialoog, vele elemente van fisieke teater en dans bevat.
"Dit is baie interessant om te verken. Ek het vir 'n maand met 'n kamera (dash cam) aan my motor gery en ons het dit gebruik as deel van ons navorsing. Ons het dit ontleed wat afgeneem is. Jy kom konstant daarmee in aanraking en wanneer jy stilstaan in verkeer word jy ook met jou eie gedagtes gekonfronteer."
Lemmer, ook 'n dosent aan die TUT, en Franco Prinsloo, wat die musiek gekomponeer het, het in gebiede soos Sunnyside, Pretoria, gaan rondry. Hulle was ook op snelweë.
Die geraas van die verkeer en dit wat hulle waargeneem het, het hulle gebruik as om die musiek van die produksie te komponeer.
"Om in die verkeer te wees is 'n vreemde, maar ook ritmiese beweging. Maar almal moet saam daardeur gaan. Ons 'dans' saam."